NACRT PRIJEDLOGA

**ODLUKA**

**o uvođenju Riznice Grada** **Svetog Ivana Zeline i Objedinjene glavne knjige proračuna**

I. TEMELJNE ODREDBE

**Članak 1.**

Ovom se Odlukom uvodi sustav rizničnog poslovanja na razini proračuna i proračunskih korisnika Grada Svetog Ivana Zeline (u daljnjem tekstu: proračunski korisnici) i Objedinjene glavne knjige proračuna, koji se temelji na jedinstvenom računovodstveno-informatičkom sustavu, s ciljem stvaranja pretpostavki za učinkovito upravljanje ukupnim proračunskim sredstvima i obavljanja poslovanja preko jedinstvenog računa Riznice Grada Svetog Ivana Zeline (u daljnjem tekstu: Riznica).

**Članak 2.**

Riznica je cjelovit sustav u kojem se u skladu sa Zakonom o proračunu, ovom Odlukom i drugim propisima, obavljaju poslovi koji se odnose na pripremu, izvršenje i konsolidaciju Proračuna Grada Svetog Ivana Zeline i financijskih planova proračunskih korisnika, proračunsko računovodstvo i računovodstvo proračunskih korisnika te upravljanje platnim prometom Proračuna.

Jedinstvenom aplikacijom i bazom podataka osigurava se objedinjavanje svih poslova i transakcija u informacijskom i upravljačkom smislu.

Glavna knjiga proračuna u sastavu objedinjene glavne knjige proračuna sadrži evidencije transakcija na imovini, obvezama, vlastitim izvorima, prihodima, rashodima, primicima i izdacima proračuna evidentiranih po modificiranom načelu nastanka događaja.

Glavna knjiga proračunskih korisnika u sastavu Objedinjene glavne knjige proračuna sadrži minimalno evidencije transakcija u vezi rashoda i obveza, izdataka i primitaka, potraživanja iz nadležnog proračuna za uplaćena sredstva na jedinstveni račun proračuna te prihode proračunskih korisnika za financiranje redovne djelatnosti evidentiranih po modificiranom načelu nastanka događaja.

Računovodstveno-informatički sustav Riznice je sustav međusobno povezanih računalnih programa koji prate ukupan proces upravljanja proračunom: pripremu proračuna, izvršenje i konsolidaciju proračuna putem jedinstvenog računovodstvenog sustava koji uključuje vođenje glavne knjige i svih zakonom propisanih pomoćnih knjiga Grada i njezinih proračunskih korisnika uz zadržavanje pravne osobnosti.

Planirani rok uvođenja potpunog sustava Riznice je 1. siječnja 2026.

**Članak 3.**

Poslovanje u Riznici obavljat će se na način da se svi prihodi proračuna i proračunskih korisnika uplaćuju u jedinstveni račun Riznice i sva plaćanja izvršavaju se s tog računa, a računi proračunskih korisnika se zatvaraju.

U proračunu Grada Svetog Ivana Zeline iskazivat će se i evidentirati vlastiti i namjenski prihodi proračunskih korisnika i rashodi proračunskih korisnika koji se financiraju iz tih prihoda.

Svi proračunski korisnici biti će integrirani u jedinstveni računovodstveno-informatički sustav Riznice.

Proračunski korisnici formirati će i slati zahtjeve na plaćanje s troškovima koji se financiraju iz svih izvora financiranja.

Grad Sveti Ivana Zelina će preuzeti verifikaciju zahtjeva i provoditi plaćanja iz svih izvora financiranja za proračunske korisnike, a u prijelaznom razdoblju do trenutka potpunog prelaska na jedinstveni račun Riznice vršiti prijenos sredstava na račun proračunskih korisnika za plaćanje obveza koji se financiraju iz proračunskih sredstava.

**Članak 4.**

Uspostava sustava Riznice planira se provesti u dvije faze.

1. U prvoj fazi sa 01. srpnjem 2025. godine u sustav poslovanja putem Riznice prijeći će slijedeći proračunski korisnik: Muzej Sveti Ivan Zelina
2. U drugoj fazi sa 01. listopadom 2025. godine u sustav poslovanja putem Riznice prijeći će ostali proračunski korisnici: Gradska knjižnica Sveti Ivan Zelina, Pučko otvoreno učilište Sveti Ivan Zelina i Dječji vrtić Proljeće.

**Članak 5.**

Uspostava sustava Riznice provodit će se u dvije faze, u skladu s interno definiranom dinamikom i odlukom čelnika.

**Članak 6.**

U prvoj fazi poslovanje u Riznici obavljat će se na način da proračunski korisnik Muzej Sveti Ivan Zelina zatvori svoj poslovni račun s 30. lipnja 2025. i s 1. srpnjem 2025. posluje preko jedinstvenog računa Riznice.

U proračunu Grada Svetog Ivana Zeline iskazivat će se i evidentirati vlastiti i namjenski prihodi proračunskih korisnika i rashodi proračunskih korisnika koji se financiraju iz tih prihoda koji uđu u sustav Riznice s 1. srpnjem 2025. godine.

Ostali proračunski korisnici Grada Svetog Ivana Zeline zadržavaju svoje račune i naplaćuju preko istih vlastite i namjenske prihode te sami plaćaju sve obveze koje se financiraju iz tih prihoda do trenutka kada se uspostave svi daljnji koraci za ukidanjem računa i poslovanja preko jedinstvenog računa Riznice.

U sustavu Riznice vršiti će se konsolidirano planiranje i unos podataka iz vlastitih i namjenskih izvora financiranja proračunskih korisnika za potrebe konsolidiranog izvještaja o izvršenju Proračuna Grada Svetog Ivana Zeline .

Proračunski korisnici koji imaju vlastite račune će jednom mjesečno dostavljati realizaciju vlastitih izvora putem Riznice do 10. za prethodni mjesec.

**Članak 7.**

U drugoj fazi poslovanje u Riznici obavljat će se na način da ostali proračunski korisnici: Gradska knjižnica Sveti Ivan Zelina, Pučko otvoreno učilište Sveti Ivan Zelina i Dječji vrtić Proljeće zatvore svoje poslovne račune s 30. rujnom 2025. i s 1. listopadom 2025. posluje preko jedinstvenog računa Riznice

U proračunu Grada Svetog Ivana Zeline iskazivat će se i evidentirati vlastiti i namjenski prihodi proračunskih korisnika i rashodi proračunskih korisnika koji se financiraju iz tih prihoda.

Računovodstveno-informatički sustav Riznice je sustav međusobno povezanih računalnih programa koji prate ukupan proces upravljanja proračunom: pripremu proračuna, izvršenje i konsolidaciju proračuna putem jedinstvenog računovodstvenog sustava koji uključuje vođenje objedinjene glavne knjige i svih zakonom propisanih pomoćnih knjiga Grada Svetog Ivana Zeline i njezinih proračunskih korisnika uz zadržavanje pravne osobnosti.

**Članak 8.**

Proračunski korisnici grada su:

* Muzej Sveti Ivan Zelina
* Gradska knjižnica Sveti Ivan Zelina
* Pučko otvoreno učilište Sveti Ivan Zelina
* Dječji vrtić Proljeće

II. SUSTAV GRADSKE RIZNICE

**Članak 9.**

Cjelovitost sustava gradske Riznice postiže se korištenjem jedinstvene aplikacije i središnje baze podataka za sve korisnike Riznice.

Povezanost dislociranih proračunskih korisnika ostvaruje se primjenom koncepta web aplikacije i interneta kao komunikacijskog medija.

**Članak 10.**

Sustav Riznice obuhvaća dva međusobno povezana dijela:

* plan proračuna i
* glavnu knjigu koja sadrži knjigovodstvene i pomoćne evidencije.

**Članak 11.**

Priprema i planiranje Proračuna obuhvaća poslove vezane uz planiranje, izradu i donošenje Proračuna, financijskih planova proračunskog korisnika te konsolidiranog Proračuna Grada Svetog Ivana Zeline, pripremu i uspostavljanje sustava planiranja i praćenja Proračuna po programima te izradu smjernica i uputa za izradu Proračuna.

Priprema i planiranje Proračuna obveza je svih upravnih tijela i svih proračunskih korisnika u sustavu Riznice u svim fazama uspostave Riznice.

Glavna knjiga Riznice vodi se u upravnom tijelu nadležnom za financije. Uspostavom Riznice i jedinstvenog računa Riznice glavna knjiga obuhvaćat će sve transakcije i poslovne događaje, odnosno imovinu i obveze koje se odnose na proračun i na proračunske korisnike. Sastavni dio glavne knjige su pomoćne knjige kao dodatni izvor analitičkih podataka potrebnih za efikasno upravljanje financijama i kontrolu izvršenih prihoda i primitaka te rashoda i izdataka.

**Članak 12.**

Upravna tijela Grada Svetog Ivana Zeline i proračunski korisnici čija se financijska izvješća konsolidiraju u financijskim izvješćima Grada Svetog Ivana Zeline obvezni su svoje poslovanje obavljati putem Riznice.

Proračunski korisnici obvezni su i nadalje voditi svoje poslovne knjige propisane zakonom.

Za sva poslovanja i transakcije unutar same Riznice koriste se vjerodostojne knjigovodstvene isprave.

**Članak 13.**

Plaćanja unutar Riznice u svim fazama uspostave Riznice vrše se temeljem zahtjeva za plaćanjem proračunskih korisnika koji se temelji na vjerodostojnoj ispravi.

Jedinstveni račun Riznice postaje račun koji služi za primanje, čuvanje, plaćanje i prijenos svih prihoda, primitaka, rashoda, izdataka i drugih plaćanja proračuna i proračunskih korisnika.

**Članak 14.**

Svi proračunski korisnici Grada Svetog Ivana Zeline sukladno fazama uspostave Riznice, obvezni su zatvoriti svoje žiro račune, a sredstva koja se nalaze na računu obvezni su uplatiti u Proračun Grada Svetog Ivana Zeline.

**Članak 15.**

Uspostavom jedinstvenog računa Riznice taj račun postaje instrument upravljanja likvidnošću gradskog Proračuna putem kojeg se upravlja transakcijama prema mjestu nastanka događaja (glavna knjiga proračuna i proračunskih korisnika) te omogućava provođenje financijske kontrole na razini gradske Riznice.

**Članka 16.**

Transakcije i poslovni događaji u glavnoj knjizi proračunskih korisnika moraju biti usklađeni sa sadržajem i iznosom transakcije i poslovnih događaja sustava glavne knjige Riznice, osim onih koji se vežu za državnu riznicu.

**Članak 17.**

Zadržavanje vlastitih i namjenskih prihoda proračunskih korisnika sukladno fazama uspostave Riznice, odnosno obveza uplate svih prihoda proračunskih korisnika utvrđuje se Odlukom o izvršenju Proračuna Grada Svetog Ivana Zeline.

**Članak 18.**

U slučaju da uvjeti poslovanja uređeni propisima priječe izvršenje navedenih obveza Gradsko vijeće Grada Svetog Ivana Zeline može pojedinog proračunskog korisnika na prijedlog gradonačelnika djelomično ili u cijelosti izuzeti iz sustava Riznice.

**Članak 19.**

Ova Odluka stupa na snagu prvog dana od dana objave u „Zelinskim novinama“, službenom glasilu Grada Svetog Ivana Zeline.

KLASA: 401-01/25-01/02

URBROJ: 238-30-04/32-25-1

Sveti Ivan Zelina, 13.05.2025.